Landhelgisgæslunni barst snemma í morgun tilkynning frá togveiðiskipinu Sóleyju Sigurjóns sem fengið hafði dufl í veiðarfærin um 20 sml vestur af Reykjanestá . Ákveðið var að senda sprengjusérfræðinga um borð með þyrlu Landhelgisgæslunnar en þegar komið var að skipinu reyndist ekki mögulegt að síga um borð vegna mikillar ölduhæðar . Gátu þó sprengjusérfræðingar greint frá þyrlunni að um væri að ræða þýskt tundurdufl . Var óskað eftir að togarinn héldi rakleiðis til Keflavíkur þar sem sprengjusérfræðingarnir kæmust um borð . Tundurduflið undirbúið fyrir flutning . Þegar skipið kom að landi var áhöfnin send frá borði , fyrir utan skipstjóra og yfirvélstjóra . Tóku síðan sprengjusérfræðingar hvellhettuna úr duflinu áður en það var flutt yfir í lóðsbátinn Auðunn sem sigldi með tundurduflið til Njarðvíkur . Var duflið síðan flutt í lögreglufylgd að afviknum stað við Stapafell þar sem því var eytt af sprengjusérfræðingum LHG . Talið er að duflið hafi innihaldið um um 300 kíló af sprengjuefni . Hér fyrir neðan sjást myndir sem sýna þegar duflinu var eytt við Stapafell .